
Az intravénás thrombolyticus és mechanikus thrombectomiás rekanalizációs beavatkozással kezelt, ischaemiás stroke-on átesett betegek életminőségének vizsgálata

Bevezetés: A stroke vezető haláloki tényező a fejlett országokban. Kutatásunk célja az akut ischaemiás stroke-on átesett betegek életminőségének vizsgálata különböző szociodemográfiai tényezők vonatkozásában.
Módszerek: A prospektív vizsgálatba a Pécsi Tudományegyetem Klinikai Központ Neurológiai Klinika akut ischaemias stroke diagnózissal felvett betegeit kényelmi mintavétellel választottuk ki, 2022. június-november között. A betegeket kezelés szerint intravénás thrombolysis (IVT), mechanikus thrombectomia (MT) és standard ellátás (SC) csoportokba soroltuk. Validált kérdőíveket (Módosított Rankin Skála-mRS, NIHSS score, EQ-5D-5L) használtunk. Az elemzéshez leíró statisztikát, párosított T-próbát, Mann-Whitney U tesztet, Pearson korrelációt alkalmaztunk (SPSS 25.0; p <0,05).
Eredmények: A kutatásban 112 fő vett részt (70 férfi, 42 nő). A beavatkozás előtti mRS és 30 napos mRS érték mindhárom csoport esetében szignifikánsan változott (IVT: 0,58 vs. 0,97, p=0,029; MT: 0,81 vs. 1,46, p=0,010; SC: 0,74 vs. 1,30, p<0,001). A beavatkozás előtti és távozási NIHSS érték két csoport esetében szignifikánsan változott (IVT: 4,11 vs. 1,64, p<0,001; MT: 7,50 vs. 3,54, p<0,001), míg a standard kezelésnél a javulás nem volt szignifikáns (SC: 4,28 vs. 3,54, p=0,340). Az EQ-5D érték a beavatkozást követő 1-3 napon és a 30. napon egy csoport esetében szignifikánsan változott (MT: 0,70 vs. 0,81, p=0,029), kettőnél a javulás nem volt szignifikáns (IVT: 0,84 vs. 0,88, p=0,071; SC: 0,75 vs. 0,80, p=0,135). Azon betegek, akik alacsonyabb NIHSS értékkel kerültek felvételre (NIHSS≤10), jobb EQ-5D-5L életminőségről számoltak be a 30. napra (r: -0,36033).
Megbeszélés: 30 napnál szignifikáns javulást láttunk az mRs érték esetében mindhárom csoportban, az NIHSS érték esetében az MT és IVT csoportokban, ám az EQ-5D életminőség érték már csak a thrombectomiás csoportban változott szignifikánsan.



